Davíð Oddsson , sem var áratugum saman langvaldamesti maður landsins en er nú ritstjóri Morgunblaðsins , fór mikinn í Reykjavíkurbréfi dagsins að venju . Nú beindi Davíð spjótum sínum að þeim sem ráða mestu í lífeyrissjóðum landsins , segir að rannsóknarskýrsla sem gerð hafi verið um sjóðina hafa verið hvítþótt og að raddir séu „ háværar um fyrirferðarmestu einstaklingana á þessum vettvangi en einnig um getuleysi þeirra sem ber að hafa taumhald á þeim . [...] Fullyrt er að margir í þessum hópi þekki vel til kvartana yfir framgöngu einstakra manna sem hafa troðið sér til óeðlilegra áhrifa í umboði sem þeir eiga ekki að hafa . “ Mikilvægt sé fyrir lífeyrissjóðina , sem eru orðnir mjög fyrirferðarmiklir eigendur í íslensku atvinnulífi innan hafta , að virtar séu reglur , „ bæði settar og óskráðar , um tímamörk á stjórnarsetu um að einstakir stjórnarmenn í lífeyrissjóðum skuli ekki skipa sjálfa sig í stjórnir , né heldur að koma sér upp fjarstýringu með því að raða inn handgengnum mönnum umfram öll mörk . [...] Þegar það bætist við að sumir hinna valdasæknustu , í krafti annarra fjár , eru jafnframt umsvifamiklir fjárfestar á eigin vegum , ættu jafnvel þær aðvörunarbjöllur að hringja þar sem lítið er eftir á batteríunum . Sérstaklega ef ekki verður annað séð en einatt eigi viðkomandi fullmikla samleið með ákvörðunum stórra sjóða launamanna . [...] Hér er um fjöregg launamanna að ræða . Lífeyriskerfi og atvinnulíf framtíðarinnar mun fyrr en síðar fara fram af brúninni , ef ófagleg og óvönduð vinnubrögð og bullandi hagsmunaárekstrar af framangreindum toga , viðgangast lengi . Ekki hefur verið minnst á lögbrot í þessu sambandi . Það þýðir þó ekki að þau kunni ekki að vera hluti af þessu spilverki . Hitt er hins vegar öruggt að nýr hvítþvottur verður ekki liðinn þegar þetta dæmi verður gert upp eftir brotlendinguna . “ Davíð Oddsson var áratugum saman allt um lykjandi á Íslandi og réð því sem hann vildi . Nú er hann ritstjóri Morgunblaðsins . Auglýsing Í bakherberginu er samhljómur um að þessar pillur séu fyrst og síðast ætlaðar Helga Magnússyni , varaformanni og fyrrum formanni lífeyrissjóðs verslunarmanna . Helgi hefur verið nokkuð gagnrýndur fyrir að fjárfesta persónulega í sömu stóru fjárfestingum og lífeyrissjóðurinn sem hann situr í stjórn í hefur gert . Þannig eiga félög sem Helgi á hlut í hlutabréf í Marel , en lífeyrissjóður verslunarmanna er næst stærsti eigandi þess fyrirtækis . Helgi situr enn fremur í stjórn Marel . Þá var mikið pískrað um það í bakherbergjunum á sínum tíma að Helgi hefði komið Orra Haukssyni að sem forstjóra Skipta eftir að lífeyrissjóðirnir náðu undirtökunum í fjarskiptarisanum , en áður hafði Orri verið framkvæmdastjóri Samtaka Iðnaðarins , þar sem Helgi var lengi formaður . Ljóst er að Helgi er jafn lítið hrifinn af Davíð og gamli forsætisráðherrann er af honum . Þann 16. mars 2014 sendi Helgi tölvupóst á ýmsa áhrifamenn í viðskiptalífinu , nþar á meðal stjórnarmenn í lífeyrissjóðum og fjárfesta . Í póstinum leggur Helgi út frá því hvers vegna Morgunblaðið hafi verið svo upptekið af því að fjalla um Má Guðmundsson og launamál hans gegn Seðlabankanum . Hann segir að undirliggjandi séu nokkrar ástæður sem séu frekar „ subbulegar “ , þar á meðal að Framsóknarflokkurinn og Sjálfstæðisflokkurinn vilji komast að stýrinu í Seðlabankanum til þess að ráða því í hvaða höndum eignir sem Seðlabankinn heldur á , þar á meðal kröfur í bú föllnu bankanna , lendi . Þá segir hann Davíð Oddsson , fyrrverandi formann stjórnar Seðlabanka Íslands og nú ritstjóra Morgunblaðsins , vera að reyna að bæta ímynd sína . Bréfið í heild er birt hér að neðan . Í bakherberginu sjá menn harða bardaga framundan . Tveir af valdamestu mönnum landsins síðastliðna áratugi , sem báðir eru með mikil og rótgróin tengsl við Sjálfstæðisflokkinn , eru að takast mjög opinberlega á . Nú verður poppað . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .